Armi d asmi bdan yiseggasen n sebεin, i d-iḍall yiṭij ɣef tsekla taqbaylit, ama d tin n timawit ama d tin yuran. Uɣalen Leqbayel, ur ttxemmimen kan s aseskel n yiḍrisen yellan yakan s wudem n timawit, maca, bɣan ad d-snulfun. Yerna ula d asewseε bɣan ad swesεen annar n tira, meḥsub ad arun ɣef taɣulin timaynutin : tasekla, asuɣel, taɣamsa, asnulfu n umawal (tusnakt, tasenselkimt, tasnilest, amezruy…). Yerna fkan-as i tsekla azal d ameqqran.